Bitka pri Ternovej

Bitka pri Ternovej bola obranným bojom delostreleckého pluku 31 Zaisťovacej divízie proti sovietskemu útoky 12.28. novembra 1942 počas druhej bitky o Charkov. Napriek strate všetkých húfnic delostrelecký pluk 31 získal počas nasadenia pri Charkove cenné skúsenosti v boji proti masovému útoku tankov a pechoty. Hoci dôstojníci a vojaci pluku nemali žiadne frontové skúsenosti, neskolabovali a bránili sa proti početnej prevahe pechoty, ako aj proti tankom, proti ktorým boli ich húfnice neúčinné.

Predohra
Delostrelecký pluk 31 bol jediným útvarom Zaisťovacej divízie, ktorý ako celok zasiahol do bojov v prvej línii. Nasadenie pluku dohodol jeho veliteľ pplk. del. Karol Pichl priamo s nemeckým velením ako bez vedomia veliteľa divízie plk. pech. Pavla Kunu tak bez vedomia ministra národnej obrany gen. Ferdinanda Čatloša. Nemci túto iniciatívu po stratách počas sovietskej zimnej ofenzívy privítali. Rozkaz na presun pluku vydal plk. Kuna 1. februára a pluk sa presúval pešími pochodmi po trase Žitomir - Korostyšev - Kočerovo - Kyjev, odkiaľ po trojtýždňovom odpočinku vyrazil na Charkov, kde 4 batérie, spolu 24 húfnic vzor 14/19, zaujalo obranné postavenie pri obci Ternova. 7. apríla bol pluk podriadený veliteľstvu 6. armády (gen. Paulus).

Bitka
Pluk sa ocitol 12. mája priamo v osi sovietskej ofenzívy. Na Ternovu útočilo s podporou pechoty až 92 tankov (z toho 10 KV-1 a 40 T-34, proti ktorým boli húfnice neúčinné). Paľbou sa podarilo zastaviť útok sovietskej pechoty, no ťažké tanky prenikli až k batériám a zničili viaceré húfnice. Napriek tomu pluk prvým útokom odolával až do 15:00, kedy z dôvodu ustupujúcej nemeckej pechoty mjr. Beniač vydal príkaz na ústup do obce Veseloje. Počas ústupu pluk prišiel o ďalšie húfnice. 13. mája dorazili do Veseloje nový veliteľ pluku plk. Quido Dotzauer a nemecký generál OKW. Nemecký generál vyčítal pplk. Pichlovi opustenie pozícií a vydal rozkaz vrátiť pluk do pôvodného palebného postavenia. Pplk. Pichl a por. Gajdoš zorganizovali provizórnu jednotku, ktorá sa na nákladnom aute vydala naspäť do Ternovej, no cestou vbehli priamo do sovietskych jednotiek a boli zajatí. Medzitým nový veliteľ pluku Quido Dotzauer zhromažďoval a znovu organizoval svoje jednotky, ktoré boli následne nasadené ako improvizovaný peší prápor (zhruba 350 mužov a 26 guľometov) do obrany obce Veseloje, kde spolu s nemeckým pionierskym práporom, zvyškom motorizovaného pluku a s podporou delostrelectva držali 6 km široký úsek frontu 30 km pred Charkovom proti viacerým útokom sovietskych vojsk. Po zahájení nemeckého protiútoku bol peší prápor mjr. Beniača 28. mája z frontu stiahnutý.

Dohra
Delostrelecký pluk 31 získal počas nasadenia pri Charkove od 10. apríla do 28. mája cenné skúsenosti v boji proti masovému útoku tankov a pechoty. Hoci dôstojníci a vojaci pluku nemali žiadne frontové skúsenosti, neskolabovali a bránili sa proti početnej prevahe pechoty, ako aj proti tankom, proti ktorým boli ich húfnice neúčinné. Slovenskí delostrelci nespanikárili a neopustili svojvoľne pozície ani potom, ako spred ich postavení ustúpila nemecká pechota. K 30. máju vykazoval pluk straty 19 mŕtvych, 14 ranených a 20 nezvestných, ako aj stratu všetkých 24 húfnic.

Zoznam padlých pri Ternovej

Neúplný zoznam padlých zahŕňa padlých pluku 31 za obdobie 22. apríl až 17. jún. Neuvádza pplk. Karola Pichla kvôli nejasnému osudu.

HodnosťMeno a priezviskoDátum nar.Miesto nar. Dátum a miesto úmrtia stk.  Ján Arvaj  21. február 1919  Pukanec  12. máj 1942 Ternova stk.  Jozef Holák  23. apríl 1919  Kovarce  22. apríl 1942 Ternova stk. Tomáš Hluchý  24. august 1919     12. máj 1942 Ternova des.  Ondrej Matej Chvojka  24. február 1918  Ivančina  12. máj 1942 Ternova stk.  Dezider Jančovič  6. január 1920  Urmín   12. máj 1942 Ternova des.  Anton Kramár  24. november 1919    12. máj 1942 Ternova stk.  Anton Lauko  10. máj 1919    11. máj 1942 Ternova stk.  Ignác Mendel  22. január 1919   19. máj 1942 Charkov čtk.  Michal Ogurčák  27. február 1916  Sninské Hámry  18. apríl 1942 Ternova stk.  Peter Páterák  6. január 1919  Benadovo  27. máj 1942 Charkov stk.  Ján Rybnikár  16. január 1920  Senica  17. máj 1942 Charkov stk.  Ignác Sato  24. júl 1919  Košecké Malé Podhradie  17. jún 1942 Pesočin stk.  Jozef Sporina  20. jún 1920  Klatnova Ves  12. máj 1942 Ternova stk.  Ján Uhrecký  23. júl 1919  Nová Bystrica  27. apríl 1942 Ternova

 Poznámky 

Referencie

 Externé odkazy 
 Ternova (miesto boja delostreleckého pluku 31) na mape

Kategória:Bitky druhej svetovej vojny
Kategória:Bitky Slovenskej republiky 1939 - 1945
Kategória:Bitky v Sovietskom zväze
Kategória:Bitky na Ukrajine
Kategória:Bitky Nemecka počas druhej svetovej vojny
Kategória:Bitky Sovietskeho zväzu počas druhej svetovej vojny
Kategória:Bitky na východnom fronte druhej svetovej vojny
Kategória:Bitky v 1942